Este patron de televiziune, realizator de emisiune, președinte al Federației de Judo, consultant politic, iar astăzi a mai bifat o calitate: membru de partid.

Publicitate

Cu o zi înainte ca CNA să discute prelungirea licenței Realitatea TV, Cozmin Gușă, patronul Realitatea TV, s-a înscris în PSD, anunță HotNews.ro.

Anunțul a venit de pe Facebook unde primarul Sectorului 1, Dan Tudorache, a publicat, o fotografie în care apare alături de Paul Stănescu și Cozmin Gușă, însoțită de textul "Prieteni vechi, proiecte noi, muncă în echipă".

La comentariile din subsolul textului, primarul Tudorache publică și o imagine cu adeziunea lui Gușă la organizația PSD Sector 1, care a devenit, după puțin timp, inaccesibilă.

Anunțul despre adeziunea lui Cozmin Gușă la PSD a fost făcut și în știri la Realitatea TV.

Rămâne de văzut ce se va întâmpla cu emisiunea România 2019, realizată până acum de Cozmin Gușă. Potrivit deciziei CNA privind campania pentru alegeri, „În perioada campaniei electorale, candidaţii şi reprezentanţii acestora, precum şi ai partidelor politice, alianţelor politice şi alianţelor electorale care susţin candidaţi nu pot fi producători, realizatori sau moderatori ai emisiunilor realizate de radiodifuzorii publici și privați.”

Iulia Bunea

iulia.buneapaginademedia.ro